b'\n_START_ARTICLE_\nFolea, Timi\xc8\x99\n_START_SECTION_\nLocalizare\n_START_PARAGRAPH_\nSe situeaz\xc4\x83 \xc3\xaen sudul jude\xc8\x9bului Timi\xc8\x99, la circa 35 de km sud de municipiul Timi\xc8\x99oara \xc8\x99i circa 15\xc2\xa0km nord de ora\xc8\x99ul Deta. La 5\xc2\xa0km vest de sat, trece drumul na\xc8\x9bional DN59 Timi\xc8\x99oara - Stamora Moravi\xc8\x9ba (E70), \xc3\xaens\xc4\x83 leg\xc4\x83turile rutiere directe spre Folea sunt drumuri comunale. Satul este a\xc8\x99ezat \xc3\xaen plin\xc4\x83 c\xc3\xa2mpie, relativ departe de alte centre populate (Voitegul este cel mai apropiat).\n_START_SECTION_\nIstorie\n_START_PARAGRAPH_\nFolea dateaz\xc4\x83 cel pu\xc8\x9bin din Evul Mediu. Ea este amintit\xc4\x83 documentar pentru prima dat\xc4\x83 \xc3\xaen documente maghiare de la 1341 \xc8\x99i 1349, cu nume precum Ffele \xc8\x99i Fele. Din perioada otoman\xc4\x83 nu se cunosc date, \xc3\xaens\xc4\x83 firul istoric este reluat la finele acestei perioade. \xc3\x8en 1717, dup\xc4\x83 ce austriecii au cucerit Banatul,a fost organizat un recens\xc4\x83m\xc3\xa2nt general al Banatului \xc3\xaen care apare men\xc8\x9bionat\xc4\x83 \xc8\x99i Folea, ca sat locuit cu 20 de case, cu numele Folle. Satul era unul "valah", adic\xc4\x83 rom\xc3\xa2nesc. De altfel, caracterul rom\xc3\xa2nesc s-a men\xc8\x9binut constant de-a lungul timpului, cu toate c\xc4\x83 aici s-au a\xc8\x99ezat \xc8\x99i alte na\xc8\x9bionalit\xc4\x83\xc8\x9bi, mai ales germani \xc8\x99i maghiari, dar care au fost tot timpul minoritari ca num\xc4\x83r._NEWLINE_Biserica ortodox\xc4\x83 rom\xc3\xa2n\xc4\x83 s-a construit \xc3\xaen anul 1826._NEWLINE_Biserica greco-catolic\xc4\x83 a fost definitivat\xc4\x83 \xc3\xaen anul 1897. Dup\xc4\x83 anul 1948 biserica a fost p\xc4\x83r\xc4\x83sit\xc4\x83, pr\xc4\x83dat\xc4\x83 \xc8\x99i profanat\xc4\x83. \xc3\x8en anul 2010 aceast\xc4\x83 biseric\xc4\x83 superb\xc4\x83 a beneficiat de repara\xc8\x9bii \xc8\x99i renovare a interiorului, fiind sfin\xc8\x9bit\xc4\x83 \xc3\xaen ziua de 29 August cu hramul Sf Nicolae. La sfin\xc8\x9bire au participat  Episcopul de Lugoj - Alexandru, Vicarul General - Angelo Pop \xc8\x99i Vicarul de Timi\xc8\x99oara - Nicolae Teodorescu. Biserica greco-catolic\xc4\x83 din satul Folea este p\xc4\x83storit\xc4\x83 de p\xc4\x83rintele Drago\xc8\x99 din Liebling.'